Koop kruideniersware soos 'n ekonoom - Jou Geld | Solidariteit WêreldJou Geld | Solidariteit Wêreld
Tuis › Artikels › Koop kruideniersware soos 'n ekonoom
Jou kruideniersrekening word beïnvloed deur meer as net jou sjokoladelus. Droogtes, die sterkte van die rand en ander faktore beïnvloed die bedrag wat jy aan kruideniersware spandeer. 'n Bietjie beplanning en slim besluite sal jou egter nie net help om op kos te bespaar nie, maar jou ook met ons plaaslike landboubedryf in aanraking bring. Ons het met Wessel Lemmer, 'n senior landbou-ekonoom by Absa AgriBusiness, gesels oor hoe om op kruideniersware te bespaar.
Koop jou groente in grootmaat op die varsproduktemark
Het jy geweet dat daar meer as 13 varsproduktemarkte regoor die land is wat ses dae per week oop is? Hierdie pakhuise propvol kraakvars vrugte en groente van plaaslike boere, is 'n goed bewaarde geheim. Enigiemand kan gaan, so maak 'n uitstappie daarvan saam met jou familie en vriende. Nog 'n professionele wenk: koop stapelvoedsel soos wortels, uie en aartappels in grootmaat en stoor dit.
Eet geelmielies in plaas van witmielies
In Suid-Afrika is ons gewoond om witmielies te eet. Geel mieliemeel behoort goedkoper te wees, maar die smaak en gehalte is dieselfde. Hierdie geringe verandering in stapelvoedsel kan groot besparing meebring.
Koop plaaslike vleis direk van die produsente
Jy sal nêrens vleis en pluimvee van 'n beter gehalte as ons plaaslike produkte kry nie. As jy van jou vleis hou en wil spaar, kry 'n paar vriende bymekaar en ry platteland toe. Net 'n paar kilometer uit die stad sal jy goeie slagters kry wat die vleis vir jou sal opsaag en verwerk. As jy op jou eie gaan, sal die brandstof te duur wees. Maar as julle in 'n groep gaan, kan julle tot 25% bespaar en terselfdertyd die plaaslike produsente ondersteun.
Koop vis van groothandelaars
Volg die restaurante se voorbeeld en koop vis in grootmaat van groothandelaars. Selfs groothandelaars soos Makro verkoop vis in grootmaat. Jy kan dit vries totdat jy dit nodig het.
Kweek jou eie kos
Jy het nie 'n groot land nodig om jou eie kos te kweek nie. 'n Klein houtkissie of selfs 'n ou buiteband is groot genoeg om vir jou gesin groente te kweek. Dis besonder maklik en min moeite om blaargroentes soos marog en spinasie te kweek.
"Ek kweek spinasie in my groentetuin. Jy het nie veel plek nodig om 'n paar rye spinasie te kweek nie. Omdat dit 'n langtermyngroente is, sal dit 'n hele seisoen lank groei. As die grond reg voorberei is, sal jou oes groter wees as wat jy kon droom!" sê Wessel.
Koop in seisoen en stoor dit
Suid-Afrika produseer meer vars produkte as wat ons ooit kan opeet. Vrugte en groente is baie goedkoper wanner dit in seisoen is. Dit beteken egter nie dat jy later meer vir jou gunsteling-stapelvoedsel moet betaal nie. Jy kan byvoorbeeld pampoene koop wanneer dit in seisoen is en dit tot drie maande stoor. Bêre dit eenvoudig op 'n rak uit die son uit of selfs onder jou bed! Aartappels hou maande lank in 'n koel, donker kamer en uie kan opgehang en maande nadat hulle gekoop is nog gebruik word. Maak net seker dat jy alle vrot groente verwyder, want dit sal die hele lot bederf.
Kossoorte soos brood en suiker is wel die goedkoopste, maar dit het 'n langtermynimpak op jou gesondheid. Vetsugvlakke in Suid-Afrika staan tans op 60% en dit gaan gepaard met 'n styging in duur siektes soos diabetes met volwasse aanvang.